*«ΟΠΟΙΟΣ ΑΓΑΠΑ ΤΗΝ ΠΑΤΡΙΔΑ ΤΟΥ, ΤΗΝ ΚΡΙΝΕΙ ΑΥΣΤΗΡΑ»*

**«Μαμά, το όπλο να’ ναι αυτόματο…»**

*«Τι δώρο θέλεις για τα γενέθλιά σου, Ντικ;»*

*«Ένα όπλο, μαμά, αλλά να’ ναι αυτόματο…»*

Εξωφρενικός ο πιο πάνω διάλογος που είναι μεν φανταστικός αλλά δεν θα εκπλαγώ αν, στις Ηνωμένες Πολιτείες της ανείπωτης σχιζοφρένειας που ακούει στο όνομα «δικαίωμα οπλοκατοχής», γίνει μια μέρα καθημερινότητα!

«Ένα αυτόματο όπλο για το παιδί να περνάει την ώρα του και να αισθάνεται ασφάλεια!»

Είναι απίστευτα τα όσα διαδραματίζονται στις ΗΠΑ σε ότι αφορά την οπλοκατοχή. Είναι τελείως τρελό να υπάρχουν τόσο συχνά τόσα πολλά θύματα και να παραμένει αλύγιστο το πανίσχυρο λόμπι υπέρ του δικαιώματος του πολίτη να κουβαλάει όπλο, όπως σε άλλες χώρες κουβαλάμε το πορτοφόλι μας, και την ίδια ώρα η αμερικανική κυβέρνηση να παρακολουθεί ως απλός θεατής τις τραγωδίες, ανήμπορη, όπως φαίνεται, να πάρει δραστικά μέτρα.

Πέραν από τα θύματα του κοινού εγκλήματος (προμελετημένες και μη δολοφονίες, ένοπλες ληστείες κ.ά.) έχουμε το φαινόμενο των επιθέσεων ενόπλων σε σχολεία (από νηπιαγωγεία μέχρι πανεπιστήμια). Οι περισσότεροι εκτροχιασμένοι ψυχικά δράστες αυτών των επιθέσεων δεν θα μπορούσαν να προβούν στις αποτρόπαιες πράξεις τους αν ήταν δύσκολο να οπλίσουν το χέρι τους.

Έτσι για την ιστορία να σημειώσω ότι από την 1η Ιανουαρίου 2010 μέχρι σήμερα έχουν σημειωθεί στις Ηνωμένες Πολιτείες πάνω από 115 επιθέσεις σε εκπαιδευτικά ιδρύματα με 119 νεκρούς και εκατοντάδες τραυματίες!

Ο γνωστός Βρετανός κωμικός, Τζον Όλιβερ, είπε χαρακτηριστικά γύρω από το θέμα της οπλοκατοχής στις ΗΠΑ: «Μια αποτυχημένη απόπειρα τρομοκρατικού κτυπήματος με “παπούτσι-βόμβα” σε αεροδρόμιο στάθηκε ικανή να αλλάξει τους νόμους και υποχρεωνόμαστε τώρα να βγάζουμε τα παπούτσια μας όταν περνάμε από έλεγχο. Αμέτρητες ένοπλες επιθέσεις σε σχολεία και ακόμα καμιά αλλαγή στο νόμο περί οπλοκατοχής…»!

Έχει αποδειχθεί περίτρανα ότι ο έλεγχος και ο περιορισμός στις πωλήσεις όπλων στους πολίτες μειώνει εντυπωσιακά την εγκληματικότητα και τρανό παράδειγμα είναι η Αυστραλία.

Όταν στις 28 Απριλίου του 1996 ο 28χρονος φρενοβλαβής, Μάρτιν Μπράϊαντ, επιτέθηκε με ημιαυτόματο όπλο στο τουριστικό θέρετρο Πορτ Άθα της Τασμάνιας, σκοτώνοντας 35 άτομα και τραυματίζοντας 23, η κυβέρνηση απαγόρευσε τα αυτόματα και ημιαυτόματα όπλα. Το αποτέλεσμα θεαματικό: Οι δολοφονίες με όπλα μειώθηκαν κατά 59% και οι αυτοκτονίες κατά 65% χωρίς να παρατηρηθεί αύξηση τους με άλλα φονικά μέσα!

Δεν χωράει αμφιβολία, λοιπόν, ότι ο έλεγχος των όπλων φέρνει θετικά αποτελέσματα. Σώζονται αθώες ζωές.

Παρόλα αυτά, αντί να δούμε την αμερικανική κυβέρνηση να κάνει μια κίνηση προς τη σωστή κατεύθυνση, τη βλέπουμε να μένει απλός θεατής του αιματοκυλίσματος.

Στην τραγική αυτή ιστορία ήρθε να προστεθεί μια απαράδεκτη δήλωση του υποψήφιου για το χρίσμα των Ρεπουμπλικάνων, δισεκατομμυριούχου Ντόναλντ Τραμπ, που μας έδωσε τη «λύση» στο πρόβλημα των εγκληματικών επιθέσεων σε σχολεία.

Λίγο μετά τη δολοφονία φοιτητών στο Κολέγιο του Όρεγκον, ο πολύς κος Τραμπ πρότεινε να οπλοφορούν οι δάσκαλοι και να «καθαρίζουν» όποιον ένοπλο τολμήσει να εισβάλει στις τάξεις τους! Τραγικότερο, όμως, από αυτά που πρότεινε ο υποψήφιος για την προεδρία ήταν το γεγονός ότι οι ακροατές του, οι περισσότεροι φαντάζομαι γονείς, τον επευφημούσαν!!!

Αν η πρόταση Τραμπ είναι λύση, τότε εγώ έχω να… «προτείνω» κάτι ακόμα πιο αποτελεσματικό! Πριν γίνονται τα νήπια δεκτά στα σχολεία να εκπαιδεύονται σε βάσεις κομάντος και στη συνέχεια να τους δίνεται άδεια οπλοφορίας! Με τόσους, λοιπόν, κομάντος μέσα στις τάξεις ποιος θα τολμήσει να επιτεθεί; Ακόμα και ο πιο παρανοϊκός θα το σκεφθεί διπλά!

Με την… πρότασή μου αυτή θα γίνει γρήγορα πραγματικότητα και η επιθυμία του μικρού Ντικ :

*«Τι δώρο θέλεις για τα γενέθλιά σου, Ντικ;»*

*«Ένα όπλο, μαμά, αλλά να’ ναι αυτόματο…»*

**Γιώργος Μεσσάρης**

*Μέχρι την επόμενη εβδομάδα γεια σας και να περνάτε καλά (όσο καλά επιτρέπουν τα μνημόνια και τα μύρια άλλα δαιμόνια που ταλανίζουν την πατρίδα).*

georgemessaris@gmail.com

[www.omegadocumentaries.com](http://www.omegadocumentaries.com) **(Τελευταία παραγωγή: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ)**